**Dominik Hrachovina** (s. 29. elokuuta 1994 Brno, Tšekki) on tšekkiläinen jääkiekkomaalivahti.

Ura
---

### Seuraura

#### Juniorivuodet

Hrachovina on HC Kometa Brnon kasvatti. Hän siirtyi 15-vuotiaana HC Havířoviin kaudeksi 2009–2010. Kesällä 2010 Hrachovina osallistui Turun Palloseuran B-nuorten koeleirille, mutta hän jäi kuitenkin ilman paikkaa joukkueessa. Sen sijaan Hrachovina jatkoi Suomessa kaudella 2010–2011 TuTon B-nuorissa. Sieltä hän jatkoi kaudeksi 2011–2012 Tapparaan. Hrachovinalla oli B-nuorten I-divisioonan runkosarjan paras torjuntaprosentti (93%). Kaudella 2012–2013 hän toimi Tapparan A-nuorten pääasiallisena kakkosmaalivahtina Mikael Edelmannille. Hrachovina toimi kauden aikana yhdessä ottelussa luukkuvahtina sekä Tapparan SM-liigajoukkueessa että lainalla Mestis-joukkue Lempäälän Kisassa. Hän sai kauden aikana myös pelatuksi yhden miesten pelin Suomi-sarjajoukkue Nokian Pyryn paidassa.

Kaudeksi 2013–2014 Hrachovina nostettiin Tapparan SM-liigarinkiin. Hän pelasi kauden kaikki seuraottelunsa joukkueen A-nuorissa, joiden ykkösmaalivahdiksi Hrachovina nousi. Hänet valittiin kauden päätteeksi A-nuorten SM-liigan toiseen tähdistökentälliseen. Hrachovina toimi kauden aikana Tapparan miesten joukkueen luukkuvahtina kymmenessä SM-liigaottelussa ja yhdessä European Trophy -ottelussa. Kesäkuussa 2014 hän teki vuoden mittaisen jatkosopimuksen joukkueen kanssa, mutta lainattiin samalla koko kauden 2014–2015 kestävällä sopimuksella Lempäälän Kisaan. Hrachovina debytoi kauden aikana kuitenkin Tapparan miesten joukkueen maalinsuulla Mestarien liigassa 23. syyskuuta 2014 vieraissa tšekkiläistä HC Třineciä vastaan. Hän torjui Tapparan 1–2-voittoon päättyneessä ottelussa 31 kertaa ja valittiin joukkueensa ottelun parhaaksi pelaajaksi. Hrachovina sittemmin nousi Aaro Peltosen ohi Tapparan kakkosmaalivahdiksi, mutta loppukaudella hän palasi kuitenkin LeKin vahvuuteen ja vahvisti myös Tapparan A-nuoria.

#### Ensimmäiset SM-liigakaudet kakkosmaalivahtina

Hrachovina debytoi SM-liigassa 21. marraskuuta 2014 Kalevan Palloa vastaan, kun hänet vaihdettiin Juha Metsolan tilalle Tapparan maalinsuulle ajassa 50.56. Hrachovina torjui ottelussa viisi kertaa, eikä päästänyt yhtään maalia. Tappara hävisi ottelun 2–6. Toisen SM-liigaottelunsa Hrachovina pelasi 5. tammikuuta 2015 vieraissa Porin Ässiä vastaan, jolloin hänet vaihdettiin loukkaantuneen Metsolan tilalle Tapparan maalinsuulle ajassa 14.40. Hrachovina torjui ottelussa 23 kertaa, eikä päästänyt yhtään maalia. Tappara voitti ottelun jatkoajalla lukemin 2–1. Hrachovina palkittiin ottelun *Ilta-Sanomien* kahden tähden tähtipelaajana. Metsolan loukkaantumisen myötä seuraavana 7. tammikuuta 2015 vieraissa Kalevan Palloa vastaan pelattu ottelu oli hänelle ensimmäinen kokonainen ja aloittavana maalivahtina SM-liigassa. Hrachovina torjui Tapparan 3–1-tappioon päättyneessä ottelussa 18 kertaa. Helmikuussa 2015 Hrachovina teki vuoden mittaisen jatkosopimuksen Tapparan kanssa.

Kauden 2015–2016 Hrachovina aloitti Tapparan kolmosmaalivahtina ja Lempäälän Kisan vahvuudessa. Lokakuussa 2015 hänet nostettiin kuitenkin takaisin Tapparan vahvuuteen, kun joukkueen kakkosmaalivahti Mika Norosen sopimus purettiin. Hrachovina pelasi syyskaudella LeKissä 16 ottelua. Hän kävi vuoden 2016 vaihteessa myös kahden ottelun lainalla Hämeenlinnan Pallokerhossa paikkaamassa Eetu Laurikaisen lähdön jättämää aukkoa. Hrachovina torjui HPK:ssa liigauransa ensimmäisen nollapelin 29. joulukuuta 2015 Porin Ässiä vastaan, jolloin hän torjui HPK:n 1–0-voittoon päättyneessä ottelussa 30 kertaa. Hrachovina valittiin ottelun Alumnien tähtien ykköstähdeksi. Hän nousi Tapparassa kauden mittaan haastamaan Tomi Karhusta ykkösmaalivahdin paikasta ja Hrachovina valittiin tammikuussa 2016 Liigan viikon tulikuumimmaksi pelaajaksi. Hän pelasi joukkueessa kaikkiaan 17 runkosarja- ja kaksi playoff-ottelua torjuen kaksi nollapeliä. Loppukaudesta Hrachovina jäi kuitenkin Tapparan maalivahtihierarkiassa Karhusen taakse ja hän kävi vahvistamassa yli-ikäisenä Tapparan A-nuoria pudotuspeleissä. Hrachovina palasi tämän jälkeen seuran liigajoukkueen vahvuuteen ja voitti kauden päätteeksi Suomenmestaruuden. Toukokuussa 2016 hän teki kaksivuotisen jatkosopimuksen Tapparan kanssa.

#### Nousu Tapparan ykkösmaalivahdiksi ja läpimurto

Hrachovina lähti kauteen 2016–2017 kokeneen Teemu Lassilan aisaparina. Hän onnistui nappaamaan itselleen kuitenkin jo ennen kauden alkua Tapparan ykkösmaalivahdin roolin ja Hrachovina valittiin koko SM-liigan syyskuun 2016 kuukauden pelaajaksi. Hän pelasi runkosarjassa 41 ottelua torjuen kolme nollapeliä. Hrachovina aloitti yhtä ottelua vaille kaikki playoff-ottelut, mutta pelasi kuitenkin kaikissa, kun Teemu Lassila vaihdettiin häneen ainoassa aloittamassaan ottelussa puolivälierissä. Hrachovina teki SM-liigan uuden pudotusplien nollaputkiennätyksen pidettyään Tappara-maalin puhtaana yhtäjaksoisesti 233.21 minuutin ajan kuudennen puolivälieräottelun kolmannesta erästä toisen välieräottelun kolmannessa erässä. Ennätys oli aiemmin Juha Metsolan (210.59 minuutin putki) hallussa kaudelta 2012–2013, mutta runkosarjaottelut huomioiden Hrachovina on kaikkien aikojen nollaputkitilastossa kolmantena edellään Justus Annunen (302.05 minuuttin putki kaudella 2019–2020) ja Kimmo Lecklin (259.28 minuuttin putki kaudella 1997–1998). Hän torjui pudotuspelien aikana neljä nollapeliä, joilla Hrachovina jakoi nollapelitilaston kärkisijan KalPan Eero Kilpeläisen kanssa. Hänellä oli myös pudotuspelien paras torjuntaprosentti (93,8%) ja päästettyjen maalien keskiarvo (1.47). Hrachovina torjui Tapparan kauden päätteeksi Suomenmestaruuteen. Hän oli kauden päätteeksi ehdolla SM-liigan parhaalle maalivahdille myönnettävän Urpo Ylönen -palkinnon voittajaksi, mutta palkinto meni lopulta kuitenkin KalPan Eero Kilpeläiselle.

Kaudella 2017–2018 Hrachovina torjui SM-liigan runkosarjassa viisi nollapeliä. Hän sijoittui SM-liigan nollapelitilastossa toiseksi HPK:n Emil Larmin, KalPan Niko Hovisen ja JYPin Juho Olkinuoran kanssa. Kolmikon edellä oli vain yhden nollapelin enemmän torjunut Lukon Kaapo Kähkönen. Pudotuspeleissä Hrachovina torjui kolme nollapeliä. Hän voitti kauden päätteeksi SM-hopeaa. Hrachovina oli jälleen ehdolla SM-SM-liigan parhaalle maalivahdille myönnettävän Urpo Ylönen -palkinnon voittajaksi, mutta palkinto meni lopulta kuitenkin Kärppien Veini Vehviläiselle.

#### KHL, Sveitsi ja paluu kotimaahan

Hrachovina siirtyi kaudeksi 2018–2019 kaksivuotisella sopimuksella KHL:n kazakstanilaisjoukkue Barys Astanaan. Hänen kautensa alkoi rikkonaisesti, sillä Hrachovina sai kesällä 2018 alavartalovamman, josta hän oli kuntoutumassa vielä alkukaudella. Hrachovina sai 14 ensimmäisen kierroksen jälkeen tililleen kolme ottelua, joista hän ei pelannut yhtäkään kokonaan. Hrachovina jäi lopulta kakkosmaalivahdiksi Henrik Karlssonille. Hän sai tililleen 22 runkosarja- ja neljä playoff-ottelua torjuen yhden nollapelin. Hrachovina haki myös pelituntumaa Kazakstanin mestaruussarjan Nomad Astanasta 15. syyskuuta 2018 HK Astanaa vastaan, jolloin hän torjui 7–0-voittoon päättyneessä ottelussa nollapelin. Kauden jälkeen, heinäkuussa 2019 Hrachovinan sopimus Barysin kanssa purettiin, kun seura oli hankkinut Henrik Karlssonin uudeksi kirittäjäksi Eddie Pasqualen.

Vain viikkoa KHL-sopimuksensa purkamisen jälkeen, heinäkuussa 2019 Hrachovina teki Sveitsin National Leaguessa pelaavan HC Ambrì-Piottan kanssa marraskuun maaottelutaukoon asti kestävän sopimuksen, joka sisälsi option loppukaudesta 2019–2020. Hänet hankittiin ensisijaisesti paikkaamaan Benjamin Conzin pitkäaikaista loukkaantumista. Hrachovinan alkukausi jäi kuitenkin heikoksi ja hän pelasi seitsemässä ottelussa. Lyhyen sopimuksensa päätyttyä Ambrì-Piotta päätti olla jatkamatta Hrachovinan sopimusta. Muutamaa päivää myöhemmin hän palasi kotimaahansa ja siirtyi loppukauden kattavalla sopimuksella Extraliga-joukkue HC Liberecin riveihin. Hrachovina nousi siellä joukkueensa selkeäksi ykkösmaalivahdiksi ja pelasi 35 runkosarjaottelua torjuen 25 voittoa ja neljä nollapeliä. Hänellä oli koko liigan paras päästettyjen maalien keskiarvo (1.95).

#### Paluu Tapparaan

Kaudeksi 2020–2021 Hrachovina palasi kaksivuotisella sopimuksella Tapparan SM-liigajoukkueeseen. Hänen kautensa osoittautui kuitenkin pettymykseksi ja Hrachovina jäi selkeäksi kakkosmaalivahdiksi Christian Heljangolle. Hänen torjuntaprosentikseen jäi runkosarjassa 17 ottelussa heikko 86,3%. Kauden jälkeen, toukokuussa 2021 Hrachovinan sopimus lopulta purettiin.

#### Siirtyminen HC České Budějoviceen

Jo samana päivänä Tappara-sopimuksensa purkamisen jälkeen Hrachovinan vahvistettiin palaavan kaudeksi 2021–2022 kotimaahansa ja siirtyvän vuoden mittaisella sopimuksella Extraliga-joukkue HC České Budějoviceen. Seura hankki hänet korvaamaan edellisellä kaudella alisuorittanut Marek Čiliak.

### Maajoukkueura

Hrachovina edusti Tšekkiä MM-kilpailuissa vuonna 2018. Hän toimi kuitenkin koko turnauksen ajan joukkueensa kolmosmaalivahtina Pavel Francouzin ja David Rittichin takana, eikä Hrachovina mahtunut kertaakaan Tšekin kokoonpanoon. Hän on pelannut kolme A-maaottelua. Hrachovina teki A-maajoukkuedebyyttinsä Karjala-turnauksessa 7. marraskuuta 2020 Helsingin Hartwall Arenalla Suomea vastaan, jolloin hän onnistui torjumaan myös nollapelin. Hrachovina torjui Tšekin 0–2-voittoon päättyneessä ottelussa 24 kertaa.

Hrachovina edusti Tšekkiä myös alle 18-vuotiaiden MM-kilpailuissa vuonna 2012. Hän toimi pääasiassa joukkueen kolmosmaalivahtina ja puki neljään otteluun. Hrachovina toimi Tšekin kolmosmaalivahtina myös alle 20-vuotiaiden MM-kilpailuissa vuonna 2014, mutta hän ei mahtunut kuitenkaan kertaakaan joukkueensa kokoonpanoon. Yhteensä Hrachovina on pelannut yhdeksän nuorten ja yhden poikien maaottelun.

Muuta
-----

Hrachovinan isä Petr on entinen Tšekin alempien sarjojen maalivahti, joka on toiminut myöhemmin monikansallisen Erste Bank Eishockey Ligan tšekkiläisjoukkue Orli Znojmon maalivahtivalmentajana ja Tšekin nelossarjatasolla pelaavan SK Boskovicen urheilutoimenjohtajana.

Dominik Hrachovina puhuu äidinkielensä tšekin lisäksi myös sujuvaa suomea. Hän oppi kielen omien sanojensa mukaan noin vuodessa 15-16-vuotiaana.

Hrachovina herätti maaliskuussa 2021 pahennusta vähätellessään koronarajoitusten merkitystä Instagram-päivityksessään. Hän oli jo aiemmin Tšekin maajoukkueen mediatilaisuudessa esittänyt Suomen koronavirustilanteesta kysyttäessä kommentteja, joita hämmästeltiin siellä: "Tämä on median keksimää teatteria". Tappara antoi Hrachovinalle kirjallisen huomautuksen hänen käyttäytymisestään sosiaalisessa mediassa.

Tilastot
--------

|   |   | Runkosarja |   | Pudotuspelit |   | Palkinnot |   |
| --- | --- | --- | --- | --- | --- | --- | --- |
| Kausi | Joukkue | Liiga | O | V | H | T | MIN | PM | NP | PMK | TP% | O | V | H | MIN | PM | NP | PMK | TP% |  |  |  |  |  |  |
| 2011–2012 | Tappara | A-SM | 2 |  |  |  | 51 |  | 0 | 5.88 | 83,3 | – | – | – | – | – | – | – | – |
| 2012–2013 | Tappara | A-SM | 11 |  |  |  | 518 |  | 0 | 2.90 | 90,7 | 2 |  |  |  |  |  | 5.61 | 85,0 |
|  | PYRY | Suomi-sarja | 1 |  |  |  | 60 | 0 | 1 | 4.00 | 91,5 | – | – | – | – | – | – | – | – |
| 2013–2014 | Tappara | A-SM | 39 |  |  |  |  | 88 |  | 2.40 | 92,2 | 2 |  |  |  | 6 |  | 3.56 | 86,3 | Kakkostähdistö |
| 2014–2015 | Tappara | A-SM | 14 |  |  |  |  | 35 |  | 2.46 | 92,0 | – | – | – | – | – | – | – | – |
|  | Tappara | SM-liiga | 3 | 0 | 1 | 1 | 113 | 3 | 0 | 1.59 | 93,9 | – | – | – | – | – | – | – | – |
|  | LeKi | Mestis | 24 |  |  |  |  | 63 |  | 2.80 | 91,8 | 3 |  |  |  | 7 |  | 3.45 | 89,6 |
| 2015–2016 | Tappara | A-SM | 4 |  |  |  |  | 2 |  | 0.50 | 98,0 | 3 |  |  |  | 7 |  | 3.03 | 90,5 |
|  | Tappara | SM-liiga | 17 | 8 | 3 | 2 | 897 | 35 | 2 | 2.34 | 92,2 | 2 | 2 | 0 | 120 | 4 | 0 | 2.00 | 93,6 | Kanada-malja |
|  | HPK | SM-liiga | 2 | 2 | 0 | 0 | 120 | 1 | 1 | 0.50 | 98,5 | – | – | – | – | – | – | – | – |
|  | LeKi | Mestis | 16 |  |  |  | 905 | 45 | 1 | 2.80 | 91,7 | – | – | – | – | – | – | – | – |
| 2016–2017 | Tappara | SM-liiga | 41 | 23 | 8 | 8 | 2370 | 81 | 3 | 2.05 | 92,4 | 18 | 12 | 5 | 1100 | 27 | 4 | 1.47 | 93,8 | Kanada-malja |
|  | LeKi | Mestis | 1 | 1 | 0 | 0 | 60 | 2 | 0 | 2.02 | 94,7 | – | – | – | – | – | – | – | – |
| 2017–2018 | Tappara | SM-liiga | 48 | 19 | 12 | 17 | 2933 | 98 | 5 | 2.01 | 92,4 | 16 | 10 | 6 | 1002 | 35 | 3 | 2.10 | 92,5 |
| 2018–2019 | Barys Astana | KHL | 22 | 7 | 6 | 4 | 1056 | 46 | 1 | 2.61 | 91,4 | 4 | 1 | 2 | 188 | 11 | 0 | 3.50 | 88,9 |
|  | Nomad Astana | Kazakstan | 1 | 1 | 0 | 0 | 57 | 0 | 1 | 0.00 | 100 | – | – | – | – | – | – | – | – |
| 2019–2020 | HC Ambrì-Piotta | NL | 7 | 1 | 4 | 0 | 372 | 19 | 0 | 3.07 | 89,5 | – | – | – | – | – | – | – | – |
|  | HC Liberec | ČEL | 35 | 25 | 10 | 0 | 2122 | 69 | 4 | 1.95 | 92,7 | – | – | – | – | – | – | – | – |
| 2020–2021 | Tappara | SM-liiga | 17 | 7 | 4 | 3 | 867 | 45 | 1 | 3.11 | 86,3 | 1 | 0 | 0 | 39 | 1 | 0 | 1.55 | 93,3 |

Lähteet
-------

* Dominik Hrachovina The Internet Hockey Databasessa (englanniksi)
* Dominik Hrachovina Eurohockey-sivustolla (englanniksi)
* Dominik Hrachovina *Elite Prospects*. Everysport Media Group AB.  (englanniksi)

### Viitteet

1. 1 2  Katajamäki, Eero: Videohaastattelu: Hrachovinalla ensimmäinen Liiga-startti *Tappara.fi*.  7.1.2015. Tamhockey Oy. Viitattu 22.10.2015.
2. ↑  Dominatorin mehuhetki *Jatkoaika.com*.  17.12.2016. Jatkoaika r.y. Viitattu 12.5.2016.
3. ↑  Siipirikkoinen Tappara voittoon HPK:sta *UrheiluUutiset.com*.  17.11.2015. Livemedia Finland Oy. Viitattu 12.5.2016. [vanhentunut linkki]
4. ↑  Heimo, Jussi: "Hakametsän Hasekin" tapa rentoutua – heittelee jenkkifutista tyttöystävänsä kanssa *is.fi*.  28.3.2017. Tampere:  Sanoma Media Finland Oy. Viitattu 4.5.2017.
5. ↑  Perkiö, Jari: Jos Tappara tänään voittaa, niin… "Sille ei löydy pysäyttäjää" *aamulehti.fi*.  11.4.2016. Alma Media Suomi Oy.  Arkistoitu 31.5.2016. Viitattu 29.4.2016.
6. ↑
7. ↑  Perkiö, Jari: Tapparan tähtivahti on harkinnut Suomen kansalaisuuden anomista – Visiitti Suomessa oli päättyä 15-vuotiaana, mutta yllättävä puhelu viime hetkellä muutti kaiken *aamulehti.fi*.  3.4.2018. Alma Media Suomi Oy.  Arkistoitu 5.5.2018. Viitattu 4.5.2018.
8. 1 2 3 4 5 6  Dominik Hrachovina Eurohockey-sivustolla (englanniksi)
9. 1 2 3 4 5 6 7  Dominik Hrachovina *Elite Prospects*. Everysport Media Group AB.  (englanniksi)
10. ↑  Tappara julkisti joukkueensa - Puistola palaa kirvesrintoihin *Jatkoaika.com*.  20.5.2013. Jatkoaika r.y. Viitattu 5.10.2014.
11. ↑  Kauden 2013-14 nuorten SM-liigan parhaat palkittu *Jatkoaika.com*.  8.3.2014. Jatkoaika r.y. Viitattu 5.10.2014.
12. ↑  Tappara kiinnitti superlupauksensa ja pari muutakin junioria *Jatkoaika.com*.  30.6.2014. Jatkoaika r.y. Viitattu 5.10.2014.
13. ↑  Matches *championshockeyleague.com*.  23.9.2014. Champions Hockey League (CHL) AG. Viitattu 9.11.2020. (englanniksi)
14. ↑  Otteluseuranta *liiga.fi*.  21.11.2014. Jääkiekon SM-liiga Oy. Viitattu 22.11.2014.
15. ↑  Otteluseuranta *liiga.fi*.  5.1.2015. Jääkiekon SM-liiga Oy. Viitattu 7.1.2015.
16. ↑  Ässien valmentaja tylytti omaa pelaajaansa – Tapparan kakkosvahti loisti *is.fi*.  5.1.2015. Sanoma Media Finland Oy. Viitattu 7.1.2015.
17. ↑  Otteluseuranta *liiga.fi*.  5.1.2015. Jääkiekon SM-liiga Oy. Viitattu 7.1.2015.
18. ↑  Tappara julkaisi nipun jatkosopimuksia *Jatkoaika.com*.  3.2.2015. Jatkoaika r.y. Viitattu 3.2.2015.
19. ↑  Mika Noronen ei jatka Tapparassa *tappara.fi*.  19.10.2015. Tamhockey Oy. Viitattu 22.10.2015.
20. ↑  Otteluseuranta *liiga.fi*.  29.12.2015. Jääkiekon SM-liiga Oy. Viitattu 29.4.2016.
21. ↑  Seppänen, Antti: Tapparan tshekkivahti viikon tulikuumin *liiga.fi*.  12.1.2016. Jääkiekon SM-liiga Oy. Viitattu 29.4.2016.
22. ↑  Tappara julkisti uusia hankintoja - Nurmi ja Rantakari kovimmat nimet *Jatkoaika.com*.  12.5.2016. Jatkoaika r.y. Viitattu 12.5.2016.
23. ↑  Hrachovinasta Liigan syyskuun pelaaja *Jatkoaika.com*.  4.10.2016. Jatkoaika r.y. Viitattu 4.10.2016.
24. ↑  Seppänen, Antti: Justus Annunen Liigan nollaputkiennätykseen *liiga.fi*.  23.10.2019. Jääkiekon SM-liiga Oy. Viitattu 3.6.2020.
25. ↑  Pelaajatilastot *liiga.fi*. Jääkiekon SM-liiga Oy. Viitattu 4.5.2017.
26. ↑  Seppänen, Antti: Paras maalivahti 2017: Hrachovina, Kilpeläinen vai Rynnäs? *liiga.fi*.  3.5.2017. Jääkiekon SM-liiga Oy. Viitattu 17.5.2017.
27. ↑  Pelaajatilastot *liiga.fi*. Jääkiekon SM-liiga Oy. Viitattu 28.4.2018.
28. ↑  Seppänen, Antti: Paras maalivahti 2018 – voittaja löytyy tästä kolmikosta *liiga.fi*.  30.4.2018. Jääkiekon SM-liiga Oy. Viitattu 3.5.2018.
29. ↑  Dominik Hrachovinan uusi seura varmistui *suomikiekko.com*.  1.5.2018. Nordic Sport Media. Viitattu 4.5.2018.
30. ↑  Huttunen, Sasha: Mitä Tapparan ex-tähtivahti Dominik Hrachovinalle on tapahtunut KHL:ssä? Seura kertoi syyn painajaiseen: "Hänellä on kipuja" *iltalehti.fi*.  11.10.2018. Alma Media Suomi Oy. Viitattu 3.6.2020.
31. ↑  Game detail: 15 Sep 2018, Nomad Astana - HK Astana *Eurohockey.com*. European Ice Hockey Online AB & eSports.cz s.r.o. Viitattu 3.6.2020. (englanniksi)
32. ↑  Lahtinen, Miikka: Potkut! Entinen Tappara-tähti vapautui siirtomarkkinoille – voittanut kaksi Suomen mestaruutta *suomikiekko.com*.  1.7.2019. Nordic Sport Media. Viitattu 3.6.2020.
33. ↑  Lahtinen, Miikka: Seuraava osoite selvillä! Entinen Tappara-tähti sai potkut KHL:stä – löysi nopeasti uuden joukkueen *suomikiekko.com*.  8.7.2019. Nordic Sport Media. Viitattu 3.6.2020.
34. ↑  René Matte rinnova, ingaggiati i portieri Hrachovina e Östlund *hcap.ch*.  8.7.2019. Hockey Club Ambrì Piotta.  Arkistoitu 3.6.2020. Viitattu 3.6.2020. (italiaksi)
35. ↑  Lahtinen, Miikka: Uusi seura pian selvillä? Potkut saanut entinen Tappara-tähti kiinnostaa Sveitsissä *suomikiekko.com*.  6.7.2019. Nordic Sport Media. Viitattu 3.6.2020.
36. ↑  Tuomala, Toni: Heikon alkukauden pelanneelle kaksinkertaiselle suomenmestarille monoa Sveitsistä! *suomikiekko.com*.  4.11.2019. Nordic Sport Media. Viitattu 3.6.2020.
37. ↑  Lahtinen, Miikka: Huippuvahvistus! Lähde: Dominik Hrachovina palaa ensi kaudella Suomeen *suomikiekko.com*.  7.11.2019. Nordic Sport Media. Viitattu 3.6.2020.
38. ↑  Dominik Hrachovina The Internet Hockey Databasessa (englanniksi)
39. ↑  Seppä, Lassi: Dominik Hrachovina palaa Tapparaan − myös tukku nuoria kirvesrintoihin *Jatkoaika.com*.  27.3.2020. Jatkoaika r.y. Viitattu 28.3.2020.
40. 1 2  Isokoski, Riku: Tappara vahvisti Dominik Hrachovinan sopimuksen purkamisen – uusi työpaikka löytyi heti Tšekistä *Jatkoaika.com*.  10.5.2021. Jatkoaika r.y. Viitattu 14.6.2021.
41. ↑  Reprezentant do branky! Motor posílí Dominik Hrachovina *hcmotor.cz*.  10.5.2021. ČESKÉ BUDĚJOVICE:  MADETA MOTOR České Budějovice. Viitattu 14.6.2021. (tšekiksi)
42. ↑  FIN - CZE (0-2) *stats.swehockey.se*.  7.11.2020. Svenska Ishockeyförbundet. Viitattu 9.11.2020. (englanniksi)
43. ↑  Petr Hrachovina *Elite Prospects*. Everysport Media Group AB.  (englanniksi)
44. ↑  Koivunen, Tommi: Näin Tapparan tshekkimaalivahti oppi suomen kielen – "Olisi vähän vaikeuksia, jos olisi pakko olla hiljaa" *is.fi*.  2.10.2016. Sanoma Media Finland Oy. Viitattu 21.12.2016.
45. ↑  Koskinen, Anu Leena: Tappara antoi maalivahdilleen kirjallisen huomautuksen käytöksestä sosiaalisessa mediassa: "Pitäisi olla selvä jokaiselle viimeistään tämän jutun jälkeen" *yle.fi*.  25.3.2021. Sanoma Media Finland Oy. Viitattu 14.6.2021.

Tšekin joukkue – Jääkiekon MM-kilpailut 2018
3 Gudas (**A**) |
8 Šulák |
9 Sklenička |
10 Červenka (**C**) |
11 Nestrašil  |
12 Faksa |
14 Plekanec (**A**) |
17 Hronek |
18 Kubalík |
23 Jaškin |
26 Řepík |
30 Hrachovina |
33 Francouz |
36 Krejčík |
39 Rittich |
46 Krejčí |
47 Jordán |
51 Horák |
60 Moravčík |
61 Polášek |
71 Hyka |
72 Chytil |
88 Pastrňák |
90 Kousal |
98 Nečas |
Valmentaja Josef Jandač